У складу са одредбама члана 9 члан 10 и 11, Закона о удружењима и фондацијама Републике Српске (“Сл. гласник РС”, бр.52/2001 и 42/2005), на Oснивачкој скупштини одржаној дана 11.06.2020. године у Бања Луци, усвојен је:

**С Т А Т У Т**

**УДРУЖЕЊА МАТИЦЕ, ДИЈАСПОРЕ И СРБА У РЕГИОНУ - “КОРЕНИ” БАЊА ЛУКА**

**Област остваривања циљева**

**Члан 1.**

Удружење матице, дијаспоре и Срба у региону „Корени“ - Бања Лука (у даљем тексту: Удружење) је добровољно, невладино, неполитичко и непрофитно удружење, основано на неодређено вријеме ради остваривања циљева у области привреде, културе, науке, образовања, здравог живота, развоја друштвених односа и заштите националних интереса на националном и међународном нивоу.

**Мисија удружења** је успостављање и унапређење међусобне сарадње у области привреде, културе, образовања, науке и спорта у циљу јачања националног интереса и позиционирања Републике Српске на националном и на интернационалном нивоу.

**Визија Удружења:** је учешће и допринос у изградњи модерне Републике Српске на темељима вриједности из прошлости, а у складу са данашњим временом.

**Циљеви удружења**

**Члан 2.**

Циљева Удружење су:

* Прикупљање и израда евиденције о бројности дијаспоре, Срба у региону као и других релевантних података у складу са Законом;
* Подизање повјерења и одговорности дијаспоре и Срба у региону према матичној држави;
* Подизање повјерења и одговорности матице према дијаспори и Србима у региону;
* Развијање повјерења међународне заједнице према Републици Српској и њеним грађанима у свијету, као и Републике Српске према инсититуцијама међународне заједнице;
* Изградња и заштита националног идентитета на националном и на свјетском нивоу, његовањем историје, културе, традиције, вјере, ћириличног писма и других националних обиљежја;
* Стварање услова за развој привредно-економских, културно-научних и спортских односа у Матици, са директним укључењем Дијаспоре, Срба у региону и пријатеља Републике Српске.

**Члан 3.**

Ради остваривања својих циљева Удружење ће нарочито:

* организовати, само или у заједници са другим организацијама, стручне скупове, савјетовања, семинаре, промоције и друге облике едукације у вези са унапређењем и развојем привредне, културне, научне, образовне и спортске сарадње на локалном, регионалном, националном и међународном плану;
* залагати се за успостављање сарадње са институцијама на локалном, националном и међународном нивоу у смислу развоја и подршке привреди, култури, науци, образовању, спорту и другим областима;
* залагати се за развој и позиционирање културе, обичаја, вјере, традиције, историје, истине и обиљежја српског народа на националном, регионалном и међународном нивоу;
* иницирати и учествовати у јавним расправама о законским пројектима у вези са унапређењем и развојем привреде, културе, науке, образовања и спорта;
* организовати хуманитарне акције, учествовати у обиљежавању значајних вјерских датума и традиције;
* учествовати у његовању историје и традиције српског народа, посебно обиљежавајући посебне датуме и догађаје везане за ближу и даљу историју српског народа;
* залагати се за допринос истинитом расвјетљавању догађаја историје, а у циљу јачања повјерења и односа међу људима;
* пружати разне видове помоћи појединцима и организацијама који својим радом доприносе унапређењу и развоју друштва и културе;
* обиљежавати значајне догађаје и јубилеје из историје;
* организовати друштвено-културне манифестације, спортске сусрете, смотре фолклора и културног стваралаштва и научне скупове;
* додјељивати награде и признања за постигнуте резултате и допринос општем бољитку односа мећу људима;
* припремати и спроводити пројекте који имају за циљ развој привреде, културе, науке, спорта, образовања, информисања и развоја друштвених односа;
* истраживати, евидентирати и анализирати све капацитете, ресурсе и утицаје везане за привредни, културни, научни и спортски потенцијал на локалном, регионалном, националном и међународном нивоу;
* дефинисати актуелне друштвено-културне околности, предлагати и спроводити у дјело одговарајуће мјере и
* доприносити развоју и промоцији српског језика, заштити ћириличног писма и унапређењу издавачке делатности, штампаних и електронских медија.

**Назив и сједиште**

**Члан 4.**

Назив Удружења је: **УДРУЖЕЊА МАТИЦЕ, ДИЈАСПОРЕ И СРБА У РЕГИОНУ “КОРЕНИ” БАЊА ЛУКА**

Сједиште Удружења је у Бања Луци.

Удружење своју активност организује на територији града Бања Луке, као и на националном и интернационалном нивоу у складу са прописима и законима који регулишу ту област.

Удружење има својство правног лица.

Слава Удружења је: Видовдан 28.06, који се обиљежава сваке године.

**Услови и начин учлањења и престанка чланства**

**Члан 5.**

Члан Удружења може бити свако лице које прихвати циљеве Удружења и Статут и поднесе пријаву за учлањење Управном одбору Удружења.

За лице млађе од 14 година из става 1 овог члана пријаву подноси његов законски заступник.

Управни одбор ће у року од 30 дана донијети одлуку, на основу чињеница и спознаја до којих је дошао, о чему ће обавијестити подносиоца пријаве за учлањење.

**Члан 6.**

Члан Удружења може иступити из чланства давањем писмене изјаве о истом.

Чланство у Удружењу може престати због дуже неактивности члана, због непоштовања одредаба овог Статута или нарушавања угледа Удружења, о чему одлуку доноси Управни одбор.

Члану се мора омогућити да се изјасни о разлозима због којих је поднијет предлог за доношење одлуке о престанку његовог чланства у Удружењу.

**Права, обавезе и одговорности чланства**

**Члан 7.**

Члан Удружења има право да:

* равноправно са другим члановима учествује у остваривању циљева Удружења;
* бира и буде биран у органе Удружења;
* непосредно или посредно учествује у одлучивању на Скупштини и у органима Удружења;
* буде благовремено и потпуно информисан о раду и активностима Удружења.

Члан је дужан да:

* активно доприноси остваривању циљева Удружења;
* учествује, у складу са интересовањем, у активностима Удружења;
* уредно плаћа чланарину ако је уведена;
* обавља друге послове које му повјери Управни одбор или други органи управљања Удружења.

**Унутрашња организација**

**Члан 8.**

Органи Удружења су: Скупштина, Управни одбор и Надзорни одбор. Функцију заступника врше именована лица у складу са одлукама Скупштине Удружења.

**Члан 9.**

Скупштина је највиши орган Удружења. Чине је сви чланови.

Скупштина броји до 50 изабраних делегата који ће у њеном раду представљати чланове Удружења који су их изабрали.

Начин избора делегата регулисаће се Пословником о раду Скупштине.

Редовна сједница Скупштине одржаваће се најмање једном годишње.

Ванредна сједница Скупштине може се заказати на образложени приједлог Управног одбора, као и на иницијативу најмање једне трећине чланова Скупштине. Иницијатива се подноси Управном одбору у писменом облику и у њој се морају навести питања чије се разматрање предлаже.

Сједницу Скупштине сазива предсједник Скупштине уз сагласност Управног одбора, писаним обавјештењем о мјесту и времену одржавања Скупштине и приједлогу дневног реда.

Скупштина ради на основу Пословника о раду Скупштине.

Скупштина:

* доноси План и програм рада Удружења;
* усваја Статут, као и Измјене и допуне Статута Удружења;
* усваја друге опште акте Удружења;
* бира и разрјешава чланове Управног одбора;
* бира и разрјешава чланове Надзорног одбора;
* бира предсједника Скупштине на приједлог Управног одбора;
* разматра и усваја најмање једном годишње извјештај Управног одбора;
* разматра и усваја Финансијски план и извјештај;
* одлучује о статусним промјенама и престанку рада Удружења;
* одлучује о удруживању у савезе и друге асоцијације у земљи и иностранству.

Скупштина пуноправно одлучује ако је присутна најмање једна половина чланова од изабраних.

Скупштина одлучује већином гласова присутних чланова.

За одлуку о измјенама и допунама Статута, статусним промјенама и престанку рада Удружења неопходна је двотрећинска већина гласова присутних чланова.

**Члан 10.**

Скупштина има свог предсједника и потпредјседика.

Мандат предсједника и потпредсједника Скупштине траје 4 (четири) године и једно лице може бити изабрано највише у два мандата узастопно.

**Члан 11.**

Предсједник Скупштине Удружења:

* предсједава сједницама Скупштине
* прати извршење одлука и закључака донијетих на сједницама Скупштине
* предлаже Управном одбору избор почасних чланова Удружења
* стара се о редовном информисању чланства о раду Удружења
* обавља и друге послове из дјелокруга рада Скупштине.

**Члан 12.**

Управни одбор је извршни орган Удружења, који се стара о спровођењу циљева, плана и програма Удружења који су утврђени овим Статутом. Управни одбор може именовати Извршни одбор и Генералног секретара.

Управни одбор чини до 11 чланова које бира и опозива Скупштина из састава Скупштине.

Остатак чланова до 11 који не буду изабрани на Оснивачкој Скупштини, може изабрати сам Управни одбор у складу са потребама Удружења, а што ће накнадно потврдити Скупштина на првој слиједећој сједници.

Мандат чланова Управног одбора траје четири године и могу се поново бирати на исту функцију, с тим што Скупштина може, у току трајање мандата чланова, измијенити структуру Управног одбора, у складу са потребама Удружења.

Управни одбор доноси Одлуку о формирању или ангажовању пословног и привредног субјекта, који ће пословати у складу са важећим законима Републике Српске.

Управни одбор ће усвојити Пословник о свом раду којим ће детаљније уредити начин свог рада.

Сједнице Управног одбора одржаваће се у складу са потребама рада Удружења. Сједницу заказује предсједник или замјеник предсједника Управног одбора, а може је сазвати и више од половине чланова Управног одбора.

Сједнице се могу одржавати и електронским путем.

***Управни одбор пуноважно одлучује ако је присутно педесет плус један посто изабраних чланова, а одлуке доноси већином гласова присутних чланова.***

Ради лакшег извршавања својих послова Управни одбор може формирати радна тијела од чланова из свог састава.

**Члан 13.**

Управни одбор има предсједника и замјеника предсједника.

Предсједник Управног одбора је и предсједник удружења и заступа Удружење у правном промету и има права и дужности финансијског налогодавца.

Замјеник Предсједника је овлаштен и заступа удружење и са истом важношћу потписује акте које потписује Предсједник Управног одбора у име Удружења.

Предсједника Управног одбора и Замјеника Предсједника бира Скупштина Удружења.

**Члан 14.**

Управни одбор:

* руководи радом Удружења између две сједнице Скупштине и доноси одлуке;
* ради на остваривању циљева Удружења;
* организује редовно обављање дјелатности Удружења;
* прирпема и сазива Скупштину Удружења и предлаже дневни ред;
* доноси одлуку о формирању радних група, савјета, одбора, пододбора, комисија и других радних тијела за спровођење циљева, плана и програма Удружења;
* повјерава посебне послове појединим члановима, пододборима, савјетима, комисијама и другим радним тијелима;
* доноси финансијске одлуке, тј. одлуке о располагању финансијско-материјалним средствима;
* одлучује о покретању поступка за измјене и допуне Статута, сопственом иницијативом или на предлог најмање једне трећине чланова Удружења и припрема приједлог измјена и допуна, који подноси Скупштини на усвајање;
* одлучује о покретању поступка за накнаду штете у случајевима из члана 23 Закона о удружењима и фондацијама Републике Српске и по потреби одређује посебног заступника Удружења за тај поступак;
* врши пријем чланова Удружења;
* одлучује о висини чланарине за слиједећу годину;
* утврђује цјеновник услуга које Удружење врши;
* доноси одлуку о престанку чланства у Удружењу**;**
* одлучује о другим питањима за која нису Законом или овим Статутом овлашћени други органи Удружења.
* Управља имовином Удружења

**Члан 15.**

Надзорни одбор има пет члана које бира Скупштина.

Мандат чланова Надзорног одбора траје четири године и могу бити поново бирани.

Надзорни одбор контролише финансијско пословање Удружења и о уоченим неправилностима без одлагања обавештава Управни одбор.

Надзорни одбор подноси Извјештај о свом раду на свакој сједници Скупштине.

**Остваривање јавности рада**

**Члан 16.**

Рад Удружења је јаван.

Управни одбор се стара о редовном обавјештавању чланова и јавности о раду и активностима Удружења, непосредно или путем интерних публикација, односно путем саопштења за јавност, сајта или на други примјерени начин.

Годишњи обрачуни и извјештаји о активности Удружења подносе се члановима на седници Скупштине Удружења.

**Члан 17**

Ради остваривања својих циљева Удружење успоставља контакте и сарађује са другим удружењима, организацијама и институцијама у Републици Српској и иностранству.

Удружење може приступити међународним удружењима која имају сличне или исте циљеве, о чему одлуку доноси Скупштина.

**Начин стицања средстава за остваривање циљева и располагање средствима**

**Члан 18.**

Удружење прибавља средства од: чланарине, добровољних прилога, донација и поклона, финансијских субвенција и на други законом дозвољен начин.

Удружење може прибављати средства за семинаре и друге облике образовања из области привреде, културе, науке и спорта.

**Члан 19.**

Удружење може прибављати средства те обављати било коју законом дозвољену привредну дјелатност тако што ће основати привредни субјекат, или ангажовати овлаштено правно лице, које ће радити у складу са Законом о привредним друштвима, о чему одлуку доноси Управни одбор.

Удружење може почети са непосредним обављањем дјелатности из предходног става овог члана тек након извршеног уписа привредног субјекта у Регистар привредних субјеката.

Сва добит остварена ма по којем основу, може се користити искључиво за остваривање циљева Удружења, укључујући и трошкове редовног рада Удружења и сопствено учешће у финансирању одређених пројеката.

За намјенско и законито трошење средстава одговорни су предсједник и замјеник предсједника Управног одбора Удружења.

О цјелокупном финансијском пословању воде се пословне књиге у складу са законом.

**Престанак рада Удружења**

**Члан 20.**

Удружење престаје са радом одлуком Скупштине, када престану услови за остваривање циљева Удружења, као и у другим случајевима предвиђеним Законом.

**Поступање са имовином Удружења у случају престанка Удружења**

**Члан 21.**

У случају престанка рада имовина Удружења пренијеће се на домаће непрофитно правно лице или на вјерске институције и установе које су основане ради остваривања истих или сличних циљева, односно Скупштина може Одлуком о престанку Удружења одредити коме се имовина преноси у складу са Законом.

**Изглед и садржај печата**

**Члан 22.**

Удружење има печат округлог облика. У првом реду кружно пише великим ћириличним словима: **УДРУЖЕЊЕ МАТИЦЕ, ДИЈАСПОРЕ, СРБА У РЕГИОНУ И ПРИЈАТЕЉА РЕПУБЛИКЕ СРПСКЕ “КОРЕНИ“ БАЊА ЛУКА”,** а у средини пише великим словима: **БАЊА ЛУКА**.

**Члан 23.**

На сва питања која нису регулисана овим Статутом непосредно ће се примјењивати одредбе Закона о удружењима.

**Члан 24.**

Овај Статут ступа на снагу даном усвајања од стране Оснивачке скупштине, а примјењиваће се од дана уписа у Регистар код надлежног органа.

**ПРЕДСЈЕДАВАЈУЋИ ОСНИВАЧКЕ СКУПШТИНЕ УДРУЖЕЊА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Миодраг Вицановић**